《朱陈嫁娶图》
宋代·张侃

生男愿封侯，嫁女在比邻。此是古人言，最知天理真。

世远人亦伪，嫁娶来城闉。岁序罕聚首，浩渺不计春。

当其出门时，错落车百轮。笙箫填孔道，珠翠委泥尘。

堂开牡丹屏，盘横水精鳞。徒取眼前富，未问身后贫。

女娇鲜礼法，薄夫贻所亲。民家女及嫁，择对走踆踆。

一旦有其家，昕昏如主宾。谁图朱陈村，宜为尧舜民。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。